Размириците в Крит предизвикват силен публичен отзвук в свободна Гърция. Поставен под голям натиск от обществеността и от влиятелната националистическа организация „Етники етерия“, гръцкият министър-председател Теодорос Делиянис отхвърля предупрежденията на Великите сили и подкрепя критските въстаници, първоначално с оръжие и муниции, а от февруари 1897 – с военна експедиция, ръководена от полковник Тимолеон Васос. За да попречат на още експедиции и да предотвратят разрастване на кризата на Балканите, Великобритания, Франция, Русия и Италия изпращат бойни кораби, които блокират гръцките брегове. В избухналите през април бойни действия в Тесалия турците нанасят поражение на гръцката армия.